Aluehallintovirastojen hallinnollisten tehtävien kokoaminen

Aika Tiistai 23.9.2014 klo 12.00 – 13.55

Paikka Valtiovarainministeriö, Mariankatu 9, nh. Tienhaara

Osallistujat Anu Nousiainen, neuvotteleva virkamies, valtiovarainministeriö, puheenjohtaja

Tuula-Kaarina Isosuo, johtaja, Etelä-Suomen aluehallintovirasto (kohdat 1-4)

Anna-Kaisa Ruokonen, johtaja, Itä-Suomen aluehallintovirasto

Lauri Latva-Äijö, johtaja, Lounais-Suomen aluehallintovirasto

Markku Nurminen, johtaja, Länsi- ja Sisä-Suomen aluehallintovirasto

Jukka Erkkilä, johtaja, Pohjois-Suomen aluehallintovirasto

Paula Leppänoro-Jomppanen, johtaja, Lapin aluehallintovirasto

Anne Autio, kehittämispäällikkö, Etelä-Suomen aluehallintovirasto, aluehallintovirastojen toiminnan kehittämisyksikkö

Vuokko Jokinen, luottamusmies, Etelä-Suomen aluehallintovirasto/Pardia ry

Seppo Parkkinen, pääluottamusmies, JHL ry

Mikko Saarinen, ylitarkastaja, valtiovarainministeriö

Miira Lehto, ylitarkastaja, valtiovarainministeriö, sihteeri

Teijo Mustonen, projektipäällikkö, Itä-Suomen aluehallintovirasto

Maria Siurua, projektipäällikkö, Pohjois-Suomen aluehallintovirasto

Timo Kähärä, yksikön päällikkö, Itä-Suomen aluehallintovirasto

Eija Burke-Hildén, yksikön päällikkö, Etelä-Suomen aluehallintovirasto

Pasi Katajisto, talouspäällikkö, Etelä-Suomen aluehallintovirasto

Asko Harjukelo, johtaja, Lapin aluehallintovirasto

Kari Holsti, ylitarkastaja, Lounais-Suomen aluehallintovirasto

Eija Vähämaa, yksikön päällikkö, Lounais-Suomen aluehallintovirasto

Jorma Pitkämäki, ylijohtaja, Länsi- ja Sisä-Suomen aluehallintovirasto

Poissa Helena Sundberg, luottamusmies, Etelä-Suomen aluehallintovirasto/JUKO ry

Marko Puttonen, kehittämisjohtaja, valtiovarainministeriö

Sami Kouki, lainsäädäntöneuvos, valtiovarainministeriö

1. Kokouksen avaus

Puheenjohtaja avasi kokouksen.

1. Edellisen kokouksen pöytäkirjan hyväksyminen

Päätös: Hyväksyttiin edellisen kokouksen pöytäkirja muutoksitta.

1. Henkilöstöasiat

**Henkilöstön sijoittaminen**

Maria Siurua esitteli muistion henkilöstön sijoittamisesta.

Eija Vähämaa esitti, että HALKO-väliraportissa todettu tarve vahvistaa sisäisen tarkastuksen resursseja otettaisiin huomioon muutoskeskusteluissa, joiden yhteydessä henkilöt voivat ilmaista kiinnostuksensa eri toimintoihin.

Sovittiin, että sisäisen tarkastuksen resurssien vahvistamismahdollisuutta voidaan käsitellä muutoskeskusteluissa.

Pation ja peruspalvelujen arvioinnin osalta todettiin, että niiden järjestämisestä jatkossa käydään keskustelu Pohjois-Suomen aluehallintoviraston ylijohtajan kanssa.

Muistio henkilöstön sijoittamisesta hyväksyttiin muutoksitta.

**Muutoskeskustelulomake ja ohje**

Siurua esitteli muutoskeskustelulomakeluonnoksen ja ohjeen. Asia käsitellään aluehallintovirastojen yhteisessä YT-komiteassa 26.9.2014.

Keskustelussa lomakkeeseen esitettiin seuraavat muutokset:

* Kohta 1. Koulutus ja osaaminen
  + kysytään myös henkilön työkokemusta pääpiirteittäin
* Kohta 2. Sijoittuminen uuteen viranomaiseen ja siirtymisvalmiudet:
  + kysytään ensin henkilön näkemys ja sen jälkeen työnantajan näkemys
  + lisätään vaihtoehto henkilöille, jotka voisivat sopia sekä johdon tuki –toimintoon että hallinto- ja kehittämispalvelut –vastuualueelle.
  + selkeytetään lomakkeen toimivuutta kohdassa Määräaikaisuuden jatkuminen uudessa viranomaisessa.

Keskustelussa esitettiin, että ylijohtajat kytkettäisiin jollakin tavalla mukaan prosessiin kussakin AVIssa, vaikka he eivät ole mukana muutoskeskusteluissa.

Puheenjohtaja totesi, että johdon tukitoimintoon järjestetään ilmoittautumismenettely, jolla toivottavasti löydetään riittävästi halukkaita. Ne jotka eivät tule valituiksi johdon tuki -toimintoon, siirtyvät hallinto- ja kehittämispalvelut ‑vastuualueelle.

Hyväksyttiin lomake ja ohje kokouksessa sovituin täydennyksin.

**Kaiku-hankesuunnitelma**

Maria Siurua esitteli hankesuunnitelmaa 25 000 euron Kaiku-rahoituksen käytöstä. AVIt laskuttavat Valtiokonttoria alvittomana, mikä mahdollistaa vielä hankkeen laajentamisen. Konsultiksi on valittu Terhikki Rimmanen Humap Oy:stä.

Henkilöstölle tammikuussa järjestettävä koko päivän tapaaminen pidetään valtiovarainministeriössä, joka vastaa osittain päivän sisällöstä. Videoneuvottelun mahdollisuutta selvitetään vielä. Sovittiin, että valtiovarainministeriö ja HALKO-projekti tuottavat tilaisuuteen faktatietoa muutoksesta ja vastuualueen vastaanottava AVI esittäytyy. Valtiovarainministeriöltä toivottiin taustoitusta laajemmasta kokonaisuudesta ja toimintaympäristöstä, kuten kehysraameista ja rakennepoliittisesta ohjelmasta. Keskustelussa todettiin, että myös ajankohtaisille tarpeille ja aiheille tulee jättää tilaa.

Johtamisen ja esimiestyön katsottiin olevan tärkeässä asemassa muutoksessa ja kesäkuussa voitaisiin järjestää siitä koulutusta henkilöstölle.

Päätös: Hyväksyttiin muistio henkilöstön sijoittamisesta. Sovittiin muutoskeskustelulomakkeeseen tehtävät muutokset. Kaiku-hankesuunnitelman valmistelua jatketaan esitettyjen kommenttien pohjalta.

1. Johdon tuki –toiminnon tehtävät ja resurssit

Puheenjohtaja kertoi, miten liitemuistiota on täsmennetty. Muistion pohjalta valtiovarainministeriö käy lokakuun alkupuolella ylijohtajien kanssa keskustelut johdon tuki –toiminnon tehtävistä ja resursseista kussakin aluehallintovirastossa. Asiaa käsitellään myös ylijohtajakokouksessa. Maria Siurua toimii ylijohtajille teknisenä tukena toimenkuvien laadinnassa. Tavoitteena on, että johdon tuen henkilöstö on valittuna tammikuussa.

Keskustelussa todettiin, että keskeisiltä osiltaan muistio pitää sisällään asiaa valmistelleen alatyöryhmän ajatuksia. Tarkennuksena muistioon lisätään maininta vastuualueen tulossopimuksesta ja siihen liitettävästä palvelukuvauksesta. Palvelukuvauksessa määritellään tarkemmin, mitä palveluja hallinto- ja kehittämispalvelut -vastuualue tuottaa ja miten toteutumista seurataan. Palvelukuvausmallin laadinta on aloitettu pienryhmässä. Todettiin, että palvelukuvaus tulee tehdä niin, että siinä näkyy kullekin aluehallintovirastolle alueellisesti tehtävän työn osuus.

Käydyssä keskustelussa esitettiin, että johdon tuen resursoinnissa tulisi ottaa huomioon aluehallintovirastojen erot sen suhteen, miten paljon hallinnossa hoidetaan keskitetysti tehtäviä ja mitä hoidetaan vastuualueilla. Uudistuksessa ei tulisi kuitenkaan siirtää vastuualueille takaisin jo keskitettyjä tehtäviä vaan päinvastoin kehittää toimintamalleja, jotta vastuualueet voivat keskittyä substanssiin.

Huomiota kiinnitettiin myös siihen, että muistiossa hukkuvat rajapinnat kootun hallinnon ja johdon tuen välillä. Johdon tukeen tulee mm. yhdyshenkilötyötä sekä joitakin talous- ja henkilöstöhallinnon tehtävien vastuita. Toimivaltakysymyksiä esitettiin tarkasteltavaksi vielä tarkemmin.

Lisäksi tuotiin esiin, että hallinto ei ole toiminut vain tukipalveluna vaan se on myös koonnut poikkihallinnollista yhteistyötä ja toiminut ylijohtajan tukena sidosryhmätyössä ja kehittämishankkeissa. Tämäntyyppiset tehtävät siirtyvät johdon tuelle, mikä ei näy selkeästi tehtävämäärittelystä.

Johdon tuen resurssien osalta esitettiin, että niitä ei määriteltäisi tarkasti vaan tuloskeskusteluissa sovittaisiin joustavasti kullekin aluehallintovirastolle sopiva malli.

Esiin nostettiin huoli siitä, että johdon tuen tehtäviin ei välttämättä kaikissa aluehallintovirastoissa tule hakijoita. Tällainen mahdollisuus tulisi ottaa huomioon ja keskustella järjestelyistä myös ylijohtajien kanssa.

Puheenjohtaja totesi, että eri vastuualueilla työskentelee yhteensä reilut 40 henkilötyövuotta hallinnon tehtävissä. Tulevaisuudessa täytyy tarkastella myös vastuualueilla olevien hallintotehtävien hoitamista.

Todettiin, että uuden vastuualueen tulee reagoida herkästi muutospaineisiin. Tärkeää on tiedon kulku kootun hallinnon, muiden vastuualueiden ja johdon tuen välillä sekä aktiivinen ratkaisujen hakeminen ilmeneviin ongelmiin. Esiin nostettiin myös se, että tuloskeskustelujen lisäksi tulee miettiä muutkin tavat, joilla aluehallintovirastot voivat suoraan ohjata koottua hallintoa.

Päätös: Sovittiin johdon tuki –toiminnon tehtävät ja resurssit –muistioon tehtävät täydennykset. Palvelukuvauksen laadinnassa otetaan huomioon esitetyt kommentit.

1. Asetusluonnoksen käsittely

Puheenjohtaja totesi, että selvennystarpeet, virheellisyydet ja täydennykset asetusluonnokseen olisi hyvä tuoda tarkasti muotoiltuina esiin. Kokouksessa ei esitetty kommentteja luonnokseen.

Päätös: Merkittiin asetusluonnos tiedoksi ja pyydettiin lähettämään kommentit Sami Koukille 25.9.2014 iltaan mennessä.

1. Projektipäälliköiden tilannekatsaus valmistelusta

Teijo Mustonen esitteli jakamattoman määrärahan sisältöä, jota on käyty läpi taloushallinnon minityöpajassa ja alatyöryhmien puheenjohtajien kokouksessa. Lomakkeeseen ei esitetty kommentteja. Lomake pyritään lähettämään valtiovarainministeriöön viimeistään 10.10.2014.

Alatyöryhmien puheenjohtajat kertoivat lyhyesti työn etenemisestä. Ryhmissä on käynnissä talous- ja henkilöstöresurssien tarkastelu sekä tehtävien rajapintojen täsmentäminen. Ryhmissä on laadittu mm. hankesalkkua ja listaa siitä mikä vastuualueilla muuttuu sekä työstetty palvelumallia.

Yleishallintotyöryhmään liittyen puheenjohtaja kertoi, että asiakirjahallinnon tehtävien uudelleen organisoinnista on pidetty neuvottelu AVIen ympäristölupavastuualueiden johtajien kanssa. Neuvottelussa sovittiin, että HALKO-projektin edustajat selvittävät, mikä siirron myötä muuttuisi ja mitkä olisivat tehtävien kokoamisen vaikutukset ja hyödyt ympäristölupavastuualueille. Ympäristölupavastuualueet puolestaan laativat kuvauksen siitä, mikä on USPAn riittävä toiminnallisuus sähköisen asioinnin toteuttamiseen. Jatkoneuvottelu on tarkoitus pitää 29.9.2014. Siinä pyritään saamaan yhteinen näkemys etenemistavasta.

Asiakirjahallinnon ryhmässä ja tietoyksikkötyöryhmässä on keskusteltu yksiköiden nimistä. Asetukseen ei tule yksiköiden nimiä eikä toimintorakennetta. Yksiköiden nimiä voidaan miettiä ja valmistella, mutta sovittiin, että toistaiseksi käytetään väliraportin mukaisia nimiä. Nimet sovitaan vastuualueen työjärjestyksen tekovaiheessa.

Päätös: Merkittiin projektipäällikön ja alatyöryhmien puheenjohtajien tilannekatsaukset tiedoksi. Sovittiin, että yksiköistä käytetään toistaiseksi väliraportin mukaisia nimiä. Nimet sovitaan vastuualueen työjärjestyksessä.

1. Sijoittamisselvityksen tilannekatsaus

Mikko Saarinen kertoi, että sijoittamisselvitystä käsiteltiin 11.9.2014 alueellistamisen koordinaatioryhmässä. Siellä käsiteltiin myös KEHA-hankkeen sijoittamisselvitys ja koordinaatioryhmä puolsi ehdotusta sijoittamisesta Mikkeliin.

HALKO-sijoittamisselvityksessä esitettiin vastuualueen sijoittamista Etelä-Suomen aluehallintoviraston päätoimipaikkaan Hämeenlinnaan. Koordinaatioryhmän eräät jäsenet olivat sitä mieltä, että selvitys sisältää virheellisyyksiä, jotka pitää korjata ennen kuin selvityksestä voidaan antaa ryhmän lausunto. Korjaukset pyydettiin toimittamaan kirjallisina lausuntoina valtiovarainministeriöön, joka vastasi niihin 16.9.2014. Käsitellään kirjallisella menettelyllä vastauksen jälkeen. Kritiikin perusteella selvitykseen tehtiin joitakin täsmennyksiä, mutta uudelleen arvioinninkin jälkeen ESAVI/Hämeenlinna näyttäytyi edelleen parhaana sijaintipaikkana. Koordinaatioryhmältä on pyydetty kannat siitä, puoltavatko he sijoittamista Hämeenlinnaan. Kantoja kootaan parhaillaan. Kun koordinaatioryhmän pöytäkirja ja lausunto saadaan valmiiksi, liikenne- ja viestintäministeri linjaa sijaintipaikan. Sijoituspaikka on toivottavasti tiedossa, kun asetus lähtee lausunnoille.

Myös päätös HALKO-projektin toimikauden jatkamisesta helmikuun 2015 loppuun saakka ja muutoksen voimaan tulon tavoiteajan siirrosta maaliskuun alkuun 2015 on ministerin hyväksyttävänä.

Päätös: Merkittiin tiedoksi sijoittamisselvityksen ja projektin toimikauden jatkamisen tilannekatsaus.

1. Muut asiat

Aluehallintovirastojen hallinnon päivät pidetään 24.-25.9.2014. Paneelikeskusteluun liittyen puheenjohtaja pyysi välittämään tietoa, että hallinnon henkilöstöllä on mahdollisuus osallistua siihen videoneuvotteluna. Paneeliin valmistellut kysymykset välitetään alatyöryhmien puheenjohtajille.

Päätös: Merkittiin tiedoksi AVIen hallinnon päivillä 25.9.2014 pidettävä paneelikeskustelu, johon hallinnon henkilöstö voi osallistua videoneuvotteluna.

1. Kokouksen päättäminen

Puheenjohtaja päätti kokouksen klo 13.55.

Miira Lehto